'Verkragting' by Bloem-skool: Seuns gedreig | Maroela Media
'Verkragting' by Bloem-skool: Seuns gedreig
Die drie seuns wat daarvan beskuldig word dat hulle 'n 14-jarige meisie verkrag het terwyl hulle 'n video van die voorval gemaak het, moet nou vir hul eie veiligheid in aanhouding bly.
Phaladi Shuping, woordvoerder van die Nasionale Vervolgingsgesag (NVG) in die Vrystaat, het aan Maroela Media gesê die drie seuns, onderskeidelik 15, 16 en 17 jaar oud, het Maandag in die kinderhof in Bloemfontein verskyn. Volgens Shuping staan al drie op 'n aanklag van verkragting tereg, terwyl een van die seuns ook vir die vervaardiging en verspreiding van pornografie aangekla word.
Maroela Media het vroeër berig 'n groep meisies het op 7 Junie ekstra klasse by die Hoër Tegniese Skool (HTS) Louis Botha in Bloemfontein bygewoon. Die meisies het glo alkohol gekoop en dit op die skoolterrein gedrink. Die slagoffer het weens die alkohol haar bewussyn verloor en haar vriendinne het haar daar op die skoolterrein agtergelaat.
Die seuns, wat almal leerders by die skool is, het vermoedelik op haar afgekom waarna hulle haar na bewering met hul vingers verkrag het. Een van die seuns het na bewering 'n video van die voorval gemaak en dit op sosiale media versprei. 'n Polisiewoordvoerder het vroeër gesê die meisie was aanvanklik nie bewus van die voorval nie omdat sy bewusteloos was. Sy het egter later die video op sosiale media gesien en dit op 13 Junie by die polisie aangemeld.
Shuping het gesê die seuns se saak is tot 27 Junie uitgestel, maar hulle sal in aanhouding bly omdat hulle dreigemente ontvang het. "Dit is nie duidelik wie die seuns gedreig het nie, maar iemand het gedreig om hulle leed aan te doen. Hulle word dus by die Thabo Mofutsanyana-veiligheidsentrum in Qwaqwa in die Oos-Vrystaat aangehou tot hul volgende hofverskyning," het hy gesê.
Hy het gesê die ondersoekbeampte in die saak is ook opdrag gegee om die dreigemente te ondersoek.
Howard Ndaba, woordvoerder van die Vrystaatse departement van onderwys, het Maandag gesê die departement sal berading aan die slagoffer en enige ander leerders wat deur die voorval geaffekteer is beskikbaar stel.
Bejaarde vrou op berg gered
Alhoewel dit n uiters slegte voorval is, is ek BAIE dankbaar ek het nie sulke vriendinne nie!
O gaats, nóú gaan daardie seuns darem régtig veilig wees – danksy die media wat die naam van die Sentrum waar hulle "vir hul eie veiligheid aangehou sal word" uitgeblaker het! Eish!
Hulle kort elkeen n goeie loesing.
Wel ek hoop maar al die betrokke partye word verwyder by bogenoemde skool sodat hul onkunde nie versprei na ander leerlinge nie.
Opvoeding dit is die wagwoord, indien die ouers by hulle kinders se opvoeding betrokke was sou so iets nie gebeur het nie. Elkeen loop met n selfoon en dink die lewe is n groot grap, so kry vir julle, sy kan haar gesig nie in die samelewing wys nie en die drie is seker klaar verkrag in die sogenaamde plek van veiligheid en bewaring.